Un elicopter IAR 330 Puma al Forțelor Aeriene Române a pornit în misiune pentru a sprijini eforturile de căutare a celor trei marinari dați dispăruți după scufundarea navei Mohammad Z în Marea Neagră.
Elicopterul a decolat din Baza Mihail Kogălniceanu, sâmbătă, în jurul orei 15:40.
„Un elicopter IAR 330 Puma, din dotarea Forțelor Aeriene Române, execută sâmbătă, 18 mai, o misiune de căutare pe mare a posibililor supraviețuitori ai echipajului navei scufundate, în această dimineață, în Marea Neagră.
La solicitarea Autorității Navale Române, ministrul apărării naționale, Angel Tîlvăr, a aprobat punerea la dispoziție, în regim de urgență, a unui elicopter care să sprijine eforturile autorităților române depuse pentru căutarea și salvarea celor trei marinari dați dispăruți în dimineața acestei zile, ca urmare a scufundării navei Mohammad Z, pavilion Tanzania, în apropiere de Sfântu Gheorghe.
Elicopterul a decolat din Baza 57 Aeriană Mihail Kogălniceanu în jurul orei 15:40, având la bord personal specializat pentru misiunile de căutare-salvare pe mare”, afirmă Ministerul Apărării Naționale, într-un comunicat de presă.